Dimpués d'a caita d'os Nemanjić, en o sieglo XIV unas dinastías serbiscas locals prenioron o poder. O Principato de Zeta fue gobernau por as casas de Balšić (1356–1435) y Crnojević (1435–1498). Dimpués d'a muerte d'o zaguer miembro d'a casa de Balšić a tierra de Zeta s'unió a lo Despotato de Serbia. Os Crnojević teneban o refirme d'a Republica de Venecia, que heba preso o control d'as Bocas de Cattaro. O sinyor de Zeta Ivan Crnojević fue vencito por os otomans y habió d'establir-se en posicions mes seguras enta l'ueste, en as montanyas d'a redolada de Cetinje. Movió a seu d'o metropolitán de Zeta dende Prevlaka a Cetinje, que esdevinió a suya capital. Dende ixe inte o suyo estau fue conoixiu como Crna Gora en serbo-crovata, que os venecians traducioron como Montenegro.